b"\n_START_ARTICLE_\nGuillem de York\n_START_SECTION_\nBiografia\n_START_PARAGRAPH_\nHavia nascut com a William FitzHerbert, William I FitzHerbert i tamb\xc3\xa9 fou conegut com a Guillem de Thwayt. Fill de Herbert de Winchester, o de Herbert FitzAlberic, estava emparentat amb el rei Esteve d'Anglaterra (sembla que la seva mare, Emma, era germanastre del rei). Va seguir la carrera eclesi\xc3\xa0stica i va obtenir els beneficis de Weighton (Yorkshire) entre 1109 i 1114, i fou tresorer de la Catedral de York. Intervingu\xc3\xa9 en la disputa entre els bisbes Thurstan de York i el de Canterbury sobre la subordinaci\xc3\xb3 del primer al segon, que era el que volia el rei Enric I d'Anglaterra. Thurstan fou exiliat i Guillem l'acompany\xc3\xa0, anant a Roma, i no pogueren tornar a Anglaterra fins al 1121; en 1127, el papa decret\xc3\xa0 la independ\xc3\xa8ncia dels arquebisbes de York._NEWLINE_El gener de 1141 va \xc3\xa9sser nomenat arquebisbe de York amb el suport del rei, despr\xc3\xa9s que altres candidats proposats per diferents partits no aconseguissin la confirmaci\xc3\xb3 papal. Els cistercencs de la regi\xc3\xb3 s'oposaren a l'elecci\xc3\xb3, acusant-lo de simonia, per\xc3\xb2 finalment Innocenci II el confirm\xc3\xa0 i el 26 de setembre de 1143 fou consagrat bisbe de York. Va comen\xc3\xa7ar la reforma eclesi\xc3\xa0stica de la di\xc3\xb2cesi i esdevingu\xc3\xa9 popular. Els cistercencs continuaven sense voler recon\xc3\xa8ixer-lo i influ\xc3\xafren perqu\xc3\xa8 el nou papa Eugeni III, tamb\xc3\xa9 cistercenc, el depos\xc3\xa9s i nomen\xc3\xa9s arquebisbe Henry Murdac, cistercenc, en 1147. Guillem es retir\xc3\xa0 a Winchester._NEWLINE_Fins al 1153, FitzHerbert va treballar per retornar a la seu de York, amb el suport del rei Esteve. La recuper\xc3\xa0 en 1154, quan van morir Murdac i Eugeni III i el nou papa Anastasi IV el va restaurar com a bisbe. En tornar a York, mentre la process\xc3\xb3 triomfal travessava el pont de l'Ouse, a York, aquest es va enfonsar, tot i que no va haver-hi v\xc3\xadctimes. No havia passat un mes encara quan, el 8 de juny va morir. Es va dir que el vi de la missa havia estat enverinat. Guillem fou sebollit a la catedral i aviat se li atribu\xc3\xafren miracles i la seva tomba, des de 1177, va \xc3\xa9sser meta de pelegrinatge.\n_START_SECTION_\nVeneraci\xc3\xb3\n_START_PARAGRAPH_\nHonori III va ordenar la investigaci\xc3\xb3 dels suposats miracles en 1223 i el 18 de mar\xc3\xa7 de 1226 fou canonitzat. La festa lit\xc3\xbargica es va fixar el 8 de juny, dia de la seva mort. Les seves restes, redescobertes cap al 1969, s\xc3\xb3n avui a la cripta de la catedral de York."